পাক-অধিকৃত কাশ্মীর ফেরত চেয়ে বড় বার্তা জয়শঙ্করের

ওয়েব ডেস্ক: কাশ্মীর সমস্যা (Kashmir Issue) নিয়ে এবার বড় মন্তব্য করলেন ভারতের বিদেশমন্ত্রী এস জয়শঙ্কর (S Jaishankar)। পাক অধিকৃত কাশ্মীর (Pakistan Occupied Kashmir) ভারতের অন্তর্ভুক্ত হলেই সব সমস্যা মিটে যাবে বলে জানিয়েছেন তিনি। লন্ডনের চ্যাথাম হাউসের আক আলোচনাসভা থেকে জয়শঙ্কর সাফ দাবি করেন যে, ফেরত চাই ‘চুরি যাওয়া অংশ’।

বুধবার রাতের বৈঠকে জয়শঙ্কর বলেছেন, “কাশ্মীর সমস্যার সমাধান অনেকাংশে হয়ে গিয়েছে। তবে কাশ্মীরের ‘চুরি যাওয়া অংশ’ পাকিস্তান ফেরত দিলে সমস্যার পুরো সমাধান মিলবে।” পাশাপাশি তিনি এও বলেন যে প্রধানমন্ত্রী নরেন্দ্র মোদির সরকার কাশ্মীর সমস্যা সমাধানে যথেষ্ট সক্রিয়।

আরও পড়ুন: লন্ডনে আক্রান্ত জয়শঙ্কর! হামলার তীব্র নিন্দা করল ভারত

প্রসঙ্গত, স্বাধীনতার পর ভূস্বর্গ কাশ্মীরকে কেন্দ্র করে ভারত-পাক যুদ্ধ হয়। পরে যুদ্ধবিরতি হলেও কাশ্মীরের একটি অংশ পাকিস্তানের দখলে থেকে যায়। দুই দেশের সেনাবাহিনী যেখানে মুখোমুখি দাঁড়িয়ে থাকে, সেটিকে ‘লাইন অফ কন্ট্রোল’ বা LOC বলে। এদিকে পাকিস্তানের দখলে থাকা অংশকে POK বা ‘পাকিস্তান অকুপাইড কাশ্মীর’ বলা হয়। এই POK-কে কেন্দ্র করে ১৯৬৫ ও ১৯৯৯ সালে আরও দ’বার ভারত-পাক যুদ্ধ হয়েছিল।

এদিকে গত লোকসভা ভোটের আগে বারবার পাক অধিকৃত কাশ্মীর ফেরত আনার প্রতিশ্রুতি দিয়েছেন বিজেপি নেতারা। এমনকি উত্তরপ্রদেশের মুখ্যমন্ত্রী যোগী আদিত্যনাথের গলাতেও শোনা গিয়েছিল একই সুর। তাই এবার পাকিস্তান অধিকৃত কাশ্মীর ফেরত চেয়ে যেভাবে জোরালো বার্তা দিলেন ভারতের বিদেশমন্ত্রী এস জয়শঙ্কর, তাতে করে সীমান্ত সমস্যা এবার মিটতে চলেছে বলে মনে করছে বিশেষজ্ঞ মহল।

দেখুন আরও খবর: