আমেরিকা, ইজরায়েলের সঙ্গে ভারতের তুলনা! কী বললেন অমিত শাহ?

ওয়েব ডেস্ক: কাশ্মীর ইস্যুতে (Kashmir Issue) ফের একবার ‘জিরো টলারেন্স’ নীতির ঘোষণা করলেন কেন্দ্রীয় স্বরাষ্ট্রমন্ত্রী অমিত শাহ (Amit Shah)। শুক্রবার রাজ্যসভায় বক্তব্য রাখার সময় এই বিষয়ে মন্তব্য করেন। এদিন শাহ স্পষ্ট জানিয়ে দেন, কেন্দ্রের এই নীতির ফলে পাকিস্তানি জঙ্গিরা আর আগের মতো সহজে ভারতে অনুপ্রবেশ করতে পারছে না। একইসঙ্গে এই ইস্যুতে তিনি আমেরিকা (USA) ও ইজরায়েলের (Israel) সঙ্গে ভারতের তুলনা টেনেছেন।

শুক্রবার রাজ্যসভায় শাহ বলেন, “বিশ্বে এতদিন মাত্র দু’টি দেশ নিজেদের সীমান্ত রক্ষায় কড়া নীতি নিয়েছিল— আমেরিকা ও ইজরায়েল। এবার সেই তালিকায় ভারতও যুক্ত হয়েছে।” তাঁর দাবি, সীমান্ত এলাকায় সন্ত্রাসবাদী হামলা রুখতে ভারতীয় বাহিনী উপযুক্ত ব্যবস্থা নিয়েছে এবং প্রয়োজনে প্রতিহিংসার পথেও হাঁটতে পিছুপা হয়নি।

আরও পড়ুন: আগামী বছরেই ভারত মাওবাদী মুক্ত, রাজ্যসভায় জানালেন অমিত শাহ

এর পাশাপাশি, ২০১৯ সালে কাশ্মীরের বিশেষ মর্যাদা তুলে দেওয়ার পর পরিস্থিতির উন্নতি হয়েছে বলে দাবি করেন স্বরাষ্ট্রমন্ত্রী। তাঁর মতে, “অনুচ্ছেদ ৩৭০ বিলোপের ফলে কাশ্মীরের নিরাপত্তা ব্যবস্থার মূল কাঠামোই বদলে গিয়েছে। বিগত কয়েক বছরে সন্ত্রাসী হামলায় মৃত্যুর হার ৭০ শতাংশ কমেছে।” শুধু তাই নয়, কাশ্মীরি যুব সম্প্রদায়কেও সন্ত্রাসবাদী সংগঠনের সঙ্গে যুক্ত হতে নিরুৎসাহিত করা সম্ভব হয়েছে বলে দাবি করেন তিনি।

এছাড়াও এদিন স্বরাষ্ট্রমন্ত্রী বিগত সরকারগুলির সমালোচনাও করেন। এই প্রসঙ্গে তিনি বলেন, “দশ বছর আগে কাশ্মীরে জঙ্গি মারা গেলে তাদের স্মরণসভা হত, শেষকৃত্য পালিত হত। এখন নিরাপত্তারক্ষীরা জঙ্গিদের খতম করে সেখানেই পুঁতে দেয়।” পাশাপাশি, কাশ্মীরের স্বাভাবিক পরিস্থিতি ফেরানোর উদাহরণ হিসেবে তিনি উল্লেখ করেন যে, এখন সেখানে জি-২০ বৈঠক অনুষ্ঠিত হচ্ছে, সিনেমা হল সন্ধ্যাতেও খোলা থাকছে এবং মহরমের মতো ধর্মীয় অনুষ্ঠানও নির্বিঘ্নে হচ্ছে।

দেখুন আরও খবর:

The post আমেরিকা, ইজরায়েলের সঙ্গে ভারতের তুলনা! কী বললেন অমিত শাহ? first appeared on KolkataTV.

The post আমেরিকা, ইজরায়েলের সঙ্গে ভারতের তুলনা! কী বললেন অমিত শাহ? appeared first on KolkataTV.